Ћутите ћут'те!
Ћутите ћут'те!
Ћутите ћут'те!... С пером у руци
Стек'о сам себи у роду глас;
С крвавом сабљом на бојној муци
Бољи сам био — бољи од вас!

Да сте ме вид'ли — то да сте само!
Ал' онде, знајте, не беше роб!
Убојне сабље кад потрзамо:
Победа! Јуриш! Ил', боље, гроб!

Звук трубе, хуји, пољана јечи,
Грми и пуца огањ и прах;
Ћутећи стојиш, падаш без речи,
Гинеш за народ, гинеш без стра̂.

Пламен и дим, гори нам лице,
Мрки к'о вуци дођемо сви —
Али где бесте ви, кукавице,
Пудљиви худи, лажљиви пси?...

Извори 

Поезија Ђуре Јакшића, 1859-1861.